ຫວຽດນາມຖືເປັນສຳຄັນ ແລະ ໃຫ້ບຸລິມະສິດເພີ່ມທະວີການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ-ລັດເຊຍ
ທ່ານຮອງລັດຖະມົນຕີກະຊວງການຕ່າງປະເທດ ຫວຽດນາມ ເລຮ່ວາຍຈູງ
ຫວຽດນາມຖືເປັນສຳຄັນ ແລະ ບຸລິມະສິດເພີ່ມທະວີການພົວພັນຄູ່ຮ່ວມມືຍຸດທະສາດຮອບດ້ານ ຫວຽດນາມ - ລັດເຊຍ - ນີ້ແມ່ນຄຳຢືນຢັນຂອງທ່ານຮອງລັດຖະມົນຕີກະຊວງການຕ່າງປະເທດ ຫວຽດນາມ ເລຮ່ວາຍຈູງ ເມື່ອຕອບສຳພາດຕໍ່ບັນດາອົງການສື່ມວນຊົນເນື່ອງໃນໂອກາດທ່ານນາຍົກລັດຖະມົນຕີ ຫງວຽນຊວນຟຸກ ສິ້ນສຸດການຢ້ຽມຢາມ ສະຫະພັນ ລັດເຊຍ ຢ່າງເປັນທາງການ ແລະ ເຂົ້າຮ່ວມກອງປະຊຸມຂັ້ນສູງສະເຫຼີມສະຫຼອງ 20 ປີແຫ່ງວັນສ້າງຕັ້ງການພົວພັນຄູ່ເຈລະຈາ ອາຊຽນ - ລັດເຊຍ ຢ່າງຈົບງາມ. ທ່ານ ຮອງລັດຖະມົນຕີກະຊວງການຕ່າງປະເທດ ເລຮ່ວາຍຈູງ ຊີ້ແຈ້ງວ່າ: 2 ປະເທດ ຫວຽດນາມ - ລັດເຊຍ ເຫັນດີເປັນເອກະສັນຮັກສາການພົບປະຂັ້ນສູງ, ສືບຕໍ່ສົມທົບກັນຢ່າງແໜ້ນແຟ້ນ ແລະ ມີປະສິດທິຜົນໃນບັນດາເວທີປາໄສສາກົນ, ຍົກສູງປະສິດທິຜົນການຮ່ວມມືຂອງບັນດາກົນໄກຮ່ວມມືລະຫວ່າງ 2 ປະເທດ. ໃນຂອບເຂດການຢ້ຽມຢາມ, 2 ຝ່າຍໄດ້ເຊັນເອກະສານຮ່ວມມື 9 ສະບັບໃນຂົງເຂດນຳ້ມັນອາຍແກັດ, ການລົງທຶນ... ຄຽງຄູ່ກັນນັ້ນ, ການນຳຂັ້ນສູງ 2 ປະເທດກໍ່ແລກປ່ຽນ ແລະ ເຫັນດີເປັນເອກະສັນເພີ່ມທະວີການຮ່ວມມືໃນຫຼາຍຂົງເຂດອື່ນໆຄື: ການສຶກສາ, ມະນຸດສະທຳ, ເຕັກນິກການທະຫານ… ກ່ຽວກັບບັນຫາທະເລຕາເວັນອອກ, ການນຳ ລັດເຊຍ ສະໜັບສະຫນູນເລື່ອງແກ້ໄຂບັນຫາທະເລຕາເວັນອອກດ້ວຍມາດຕະການສັນຕິພາບ, ບົນພື້ນຖານກົດໝາຍສາກົນ ແລະ ສົນທິສັນຍາ ສປຊ ກ່ຽວກັບກົດໝາຍວ່າດ້ວຍທະເລ 1982, ໃຫ້ຄຳໝັ້ນສັນຍາສືບຕໍ່ຮ່ວມມືສຳຫຼວດ, ຂຸດຄົ້ນນຳ້ມັນອາຍແກັັດຢູ່ເຂດໄຫລ່ທະວີບຂອງ ຫວຽດນາມ.
ກ່ຽວກັບຄວາມໝາຍ ແລະ ບັນດາໝາກຜົນທີ່ບັນລຸໄດ້ທີ່ກອງປະຊຸມຂັ້ນສູງສະເຫຼີມສະຫຼອງ 20 ປີແຫ່ງວັນສ້າງຕັ້ງການພົວພັນຄູ່ເຈລະຈາ ອາຊຽນ - ລັດເຊຍ, ທ່ານ ຮອງລັດຖະມົນຕີກະຊວງການຕ່າງປະເທດ ເລຮ່ວາຍຈູງ ໃຫ້ຮູ້ວ່າ: ເລື່ອງ ອາຊຽນ - ລັດເຊຍ ຈັດຕັ້ງກອງປະຊຸມຂັ້ນສູງຕາມຂໍ້ລິເລ່ີມຂອງທ່ານປະທານາທິບໍດີ Putin ສະແດງໃຫ້ເຫັນຄວາມຮັບຮູ້ລວມຂອງ 2 ຝ່າຍກ່ຽວກັບຄວາມຮຽກຮ້ອງຕ້ອງການ ແລະ ຄວາມສາມາດບົ່ມຊ້ອນເພີ່ມທະວີການຮ່ວມມືໃນສະພາບການໃໝ່. ບັນດາການນຳໄດ້ຮັບຮອງເອົາຖະແຫຼງການຮ່ວມ Sochi ມີຄວາມໝາຍສຳຄັນຢັ້ງຢືນບັນດາຫຼັກການ ແລະ ກຳນົດທິດໃຫ້ແກ່ການພົວພັນລະຫວ່າງ 2 ຝ່າຍໃນຫຼາຍຂົງເຂດ, ເພີ່ມທະວີການເຊື່ອມຕໍ່ ແລະ ໜູນຊ່ວຍ ອາຊຽນ ເຊື່ອມໂຍງ ແລະ ຮັດແຄບຊ່ອງຫວ່າງການພັດທະນາ, ປະກອບສ່ວນປັບປຸງ ແລະ ຮັກສາສະພາບແວດລ້ອມສັນຕິພາບ, ສະຖຽນລະພາບ ແລະ ຄວາມວັດຖະນາຖາວອນຢູ່ພາກພື້ນ.
(ແຫຼ່ງຄັດຈາກ VOV)